钦定古今图书集成/理学汇编/文学典/第195卷 > 《报王筠书》沈约
## 钦定古今图书集成/理学汇编/文学典/第195卷 > 《报王筠书》沈约

览所示诗，实为丽则，声和被纸，光影盈字。《夔牙》接响，
顾有馀惭；孔翠群翔，岂不多愧。下情拙目，每伫新奇，
烂然总至，懽兴已尽。会昌昭发，兰挥玉振，克谐之义，
宁比笙簧，思力所该，一至乎此。叹服吟研，周流恋念。
昔时幼壮，颇爱斯文，含咀之间，倏焉疲暮。不及后进，
诚非一人，擅美推能，实归吾子。迟此闲日，清觏乃申。